open-index/open-wikipedia-markdown huggingface dataset:
מוריס עמנואל

**מוריס עמנואל** (בצרפתית: **Maurice Emmanuel**; 2 במאי 1862 – 14 בדצמבר 1938) היה מלחין צרפתי.

## קורות חייו
מארי פרנסואה מוריס עמנואל נולד בבורגונדי וגדל בדיז'ון. הוא החל לשיר במקהלת קתדרלה בגיל שבע. נכנס לקונסרבטואר של פריז, שם למד קומפוזיציה אצל ליאו דליב ויצר קשר עם קלוד דביסי, שלמד שם אף הוא.
עמנואל פיתח קריירה אקדמית ראויה לציון. הוא כתב בשנת 1895 מסה על המוזיקה של יוון העתיקה והתמנה לפרופסור לתולדות המוזיקה בקונסרבטואר של פריז בשנת 1909. בין תלמידיו שם היו אוליבייה מסייאן ואנרי דיטייה. עמנואל התעניין בשירי עם, מוזיקה אוריינטלית ומודוסים אקזוטיים – השימוש שעשה במודוסים אלה בחיבוריו הבעית את דליב, שפסל אותו מלגשת לפרס רומא.

עוד שימש מנצח מקהלה בכנסיית סן-קלוטילד, שם היה שארל טורנמיר נגן העוגב, בשנים 1904 עד 1907.

יצירותיו כוללות אופרות על פי "פרומתאוס הכבול" ו"סאלאמין" של אייסכילוס, סימפוניות, רביעיות מיתרים ועוד מוזיקה קאמרית. בדומה לרבות מיצירותיו, שש הסונטינות שלו לפסנתר סולו מציגות את תחומי התעניינותו האקדמית. הראשונה יונקת מן המוזיקה של בורגונדי, בשנייה ממוזגת שירת ציפורים, השלישית מביאה נעימה עממית מבורגונדי כפרק הסיום שלה, הרביעית מכונה בכותרת משנה en divers modes Hindous ("במודוסים הינדים שונים").

## לקריאה נוספת

*Malcolm MacDonald, notes for recording Continuum CCD 1048, Maurice Emmanuel Six Sonatines, Peter Jacobs (piano).


## קישורים חיצוניים
* 

קטגוריה:מורים למוזיקה
קטגוריה:מלחינים צרפתים במאה ה-19
קטגוריה:מלחינים צרפתים במאה ה-20
קטגוריה:צרפתים שנולדו ב-1862
קטגוריה:צרפתים שנפטרו ב-1938
פאנדאב

**פאנדאב** (שלא כמו פאנסאב) הוא עותק של סרט או סדרת טלוויזיה זרה (בדרך כלל אנימה), שהפסקול המקורי שלה
הוחלף בפסקול של דיבוב חובבני, שנעשה על ידי מעריצים (בדרך כלל בשפה אחרת). שימוש עיקרי אחד של הפאנדאב, הוא דיבוב פרודי.

## ההבדל בין פאנסאב לפאנדאב
בגלל כמות הפרטים הטכניים הדרושים ליצירת הפסקול החדש מתוך סדרה/סרט מסוימת, יצירת פרק פאנדאב קשה בכמה רמות מיצירת פרק פאנסאב. בנוסף לתרגום ולתזמון, פאנדאברים צריכים גם להתחשב באיכות של המדובבים ובעבודה הכרוכה בהפקת הפרק. עוד סוגיות בהם יש צורך להתחשב:
* התאמת הקול לתנועת השפתיים (Lips Sync)
* מוזיקת רקע
* אפקטים קוליים
* מקום אטום לקול להקליט בו

## סוגיית זכויות יוצרים
זכויות היוצרים שחלות על פרק פאנדאב דומות מאוד לאלה החלות על פרק פאנסאב, להוציא את העובדה שיש הבדל בגודל התופעה. יש כמה שלא מסכימים עם הטענה הזאת, וטוענים שמטרת הפאנדאב היא לא חלוקה אל המעריצים (שלא כמו בפאנסאב, שהמטרה היא מהמעריצים אל המעריצים). למעשה, כמה אתרי טורנט, לא מרשים בכלל העלאה של פאנדאב לאתרם.

## קישורים חיצוניים
* דיבוב חובבני לפרק 1 מסדרת המעריצים "דרגון בול מולטיוורס" 
* דיבוב חובבני לפרק 1 מסדרת המעריצים "דרגון בול יום הדין" 
* דיבוב חובבני של פרק באנימה Bleach 

קטגוריה:אנימה
48 (מספר)

**48** (במילים בלשון זכר: **ארבעים ושמונָה **; בלשון נקבה: **ארבעים ושמונֶה**) הוא המספר הטבעי הבא אחרי 47 והבא לפני 49.

## במתמטיקה
* 48 הוא מספר הרשאד.
* 48 הוא העצרת הכפולה של 6.
* 48 הוא פלינדרום בבסיסי הספירה 7, 11, 15, 23 ו-47.
* 48 הוא ארבעה תריסרים.
* 48 הוא מספר דמוי משוכלל, ומספר שופע.
*48 הוא מספר שניתן לכתוב אותו כסכום של שני מספרים ראשוניים במספר רב יותר של דרכים מכל המספרים שקדמו לו.
* 48 הוא חלק משלשה פיתגורית פרימיטיבית, שכן
\ 48^2+55^2 = 73^2.

## במדע הטבע
* ארבעים ושמונה הוא המספר האטומי של קדמיום.
* 48 שעות הן שתי יממות.
* 48 הוא מספר הכרומוזומים של קופי אדם.

## אחרים
* 48 הוא הקידומת לחיוג בינלאומי לפולין.

## ספורט
* 48 דקות הן אורכו של משחק כדורסל ב-NBA

## קישורים חיצוניים

קטגוריה:מספרים טבעיים
טרינידד (בוליביה)

**לה סנטיסימה טרינידד** (בספרדית: **La Santísima Trinidad**, מילולית: "השילוש הקדוש", מכונה בקיצור "טרינידד") היא עיר באמזוניה הבוליביאנית, המשמשת כבירתו של מחוז בני. היא שוכנת כ-400 ק"מ צפונית-מערבית ללה פאס וכ-500 ק"מ צפונית-מזרחית לסנטה קרוס, בגובה של 130 מטר מעל פני הים. בשנת 2006 התגוררו בה כ-86 אלף תושבים.

העיר הוקמה בשנת 1686 כמסדר ישועי על גדות נהר הממורה. מי הנהר הציפו אותה בשנת 1769, ותושביה הקימו אותה מחדש במיקומה הנוכחי, במרחק של כ-14 ק"מ.

חקלאות מהווה את עיקר פרנסתם של תושבי העיר, וגידול הבקר הוא הענף הבולט ביותר. בעיר שדה תעופה, ובמרחק 13 ק"מ ממנה נמל הפעיל כאשר מפלס הנהר מאפשר שיט.

## קישורים חיצוניים

* 
* 

קטגוריה:בוליביה: ערים
קטגוריה:יישובים שהוקמו ב-1686
פרנטיק

**פרנטיק** (באנגלית: **Frantic**) (בתרגום לעברית: 'נרעש') הוא סרט מתח משנת 1988 שבוים על ידי רומן פולנסקי, בכיכובם של האריסון פורד ועמנואל סנייה.

## תקציר
האריסון פורד מגלם את ד"ר ריצ'רד ווקר, שהגיע עם אשתו סונדרה (בטי באקלי) לפריז על מנת להשתתף בכנס רפואי בינלאומי. בזמן שווקר מתקלח, אשתו נעלמת באופן מסתורי מחדר המלון שלהם. הוא מנסה להיעזר במנהל המלון וצוותו, אך נסיונותיהם לעזור עולים בתוהו והם לא יודעים לומר לווקר היכן אשתו. כשהיא משאירה רמזים מעטים מאחוריה, ווקר פונה לקונסוליה האמריקאית, למשטרה ולרשויות המקומיות על מנת לקבל מהן סיוע בחיפושיו, אך שיטותיהם הבירוקרטיות והאיטיות לא ממש עוזרות לו. הוא לוקח את העניינים לידיו על מנת למצוא רמז היכן נעלמה אשתו. הוא מחפש ושואל בחנויות, בבארים ומסעדות, פוגש סוחרי סמים וכל מיני טיפוסים שליליים. באחד מהבארים שווקר מחפש הוא מובל על ידי עד ראייה לחצר בקרבת מקום והעד מספר לו שהוא וחבריו ראו אנשים מכניסים אישה בכוח לתוך רכב ונוסעים. ווקר מוצא במקום את הצמיד של אשתו זרוק על הארץ ומבין שאשתו אכן נחטפה. ווקר ממשיך בחיפושים, ושהוא נתקל בזירת רצח הוא בודק ומברר ומתחיל להבין. מסתבר שבשדה התעופה המזוודה שלהם נלקחה בטעות על ידי מישל (עמנואל סנייה), בחורת רחוב מהמעמד הנמוך, שהייתה אמורה להעביר תמורת תשלום את המזוודה ליעד מסוים. ומכיוון שהמזוודה של ד"ר ווקר ואשתו נראית בדיוק כמו המזוודה של מישל, כך גם אשתו של ד"ר ווקר התבלבלה ולקחה את המזוודה של מישל. ווקר מאתר את מישל ואומר לה שהיא בלא כוונה אספה את מזוודתה של אשתו בנמל התעופה. העניין הוא שבמזוודה של מישל, שהיא כרגע ברשותו של ווקר, יש רכיב אלקטרוני קטן ועוצמתי שיכול להפעיל ולשלוט בפצצות אטום עיראקיות, ושהרכיב מוסלק בתוך פסל חירות קטן שהונח במזוודה, וזה הסיבה לחטיפת אשתו. החוטפים יוצרים קשר עם ווקר ומציעים מפגש לעסקת חליפין - הרכיב תמורת אשתו. ווקר ומישל, שהיא בעלת חכמת-רחוב, מתחילים ביחד במסע של מרדפים ואלימות ברחובות פריז, מול החוטפים, וגם מול סוכני המוסד הישראליים, הרוצים לשים ידם על הרכיב ההרסני. 

צילום הסרט ברחבי פריז והפסקול של אניו מוריקונה עם שיר הנושא המצליח I've Seen That Face Before (Libertango) בביצועה של גרייס ג'ונס תורמים רבות לאווירת הסרט.

## קישורים חיצוניים

קטגוריה:סרטי פעולה אמריקאיים
קטגוריה:סרטי 1988
קטגוריה:סרטי מתח אמריקאיים
קטגוריה:סרטי רומן פולנסקי
קטגוריה:סרטי האחים וורנר
קטגוריה:סרטי האריסון פורד
קטגוריה:סרטים עם מוזיקה מאת אניו מוריקונה
כתב יד וינה של תרגום השבעים לספר בראשית

**ספר בראשית מווינה** (באנגלית: **Vienna Genesis**) הוא כתב יד מאויר של תרגום השבעים לספר בראשית, אשר נוצר כנראה במחצית הראשונה של המאה ה-6. כתב היד שמור בספרייה הלאומית האוסטרית בווינה.

רובו של כתב היד נשרף ואבד במאה ה-18 ונותרו ממנו 24 דפים (פוליו). קיימות הערכות שונות הנוגעות למספר דפיו המקורי של כתב היד המקורי. יש המציעים ממספר כפול של דפים ועד 96 דפים (כלומר, 192 עמודים). כתב היד נכתב ביוונית באותיות רישיות  בכתב מעוגל. הטקסט כתוב בדיו כסופה על גבי קלף מעור עגל הצבוע בגוון סגול-ארגמן, ויש בכך להעיד כי מזמין הספר היה אדם רם מעלה, או אפילו חבר משפחת המלוכה. 

האיורים בכתב היד הם כנראה עבודה משותפת של כמה אמנים. הם תופשים בין שליש למחצית עמוד בחלקים הקיימים של כתב היד. לפיכך, יש אשר ראו בו יותר "ספר תמונות" מבואר לעומת כתב יד מאויר, דבר העשוי להאיר קיצורים שונים אשר נעשו בטקסט. 

האיורים מתחילים בתיאור אדם וחוה ומות יעקב. האיורים מציגים טכניקת איור בעלת סממני ציור רומיים בעיצוב הדמויות ובתיאור סביבת ההתרחשות. חלק מן האיורים מקובעים בתוך מסגרת, כך שהדמויות מופיעות בתוך רגיסטר או "אפריז" ואילו אחרים בעלי קומפוזיציה חופשית. 

האיורים מציגים סטיות שונות מן הטקסט המקראי. חלקן של הסטיות נובע מאיחוד של כמה מצבים לאיור אחד. כך יכולה להופיע דמות מספר פעמים באיור אחד. סטיות אחרות נובעות מתיאור של אירועים שאינם מופיעים בטקסט המקורי ומקורן הוא בפרשנות ובתרבות הפופולרית של התקופה.  

## קישורים חיצוניים

## הערות שוליים
 

קטגוריה:אמנות ביזנטית
קטגוריה:וינה
קטגוריה:כתבי יד מאוירים
קטגוריה:כתבי יד מן התקופה הביזנטית
קטגוריה:כתבי יד עתיקים של התנ"ך
קטגוריה:ספרי המאה ה-6
קטגוריה:הספרייה הלאומית של אוסטריה
קטגוריה:תרגום השבעים
אסטרטגיה

**אסטרטגיה** היא תוכנית פעולה כוללת. המונח נגזר מהמילה היוונית סטרטגוס שמשמעה "גנרל" או "מצביא" ומשמש במספר רב של תחומים.
מלזיה איירליינס

שמאל|ממוזער|250px|איירבוס A380 של החברה
**מלזיה איירליינס** (במלזית: **Penerbangan Malaysia Berhad**, באנגלית: **Malaysia Airlines**) היא חברת התעופה הלאומית של מלזיה. בסיסה הראשי נמצא בנמל התעופה הבינלאומי של קואלה לומפור.

## תולדות החברה
החברה נוסדה בשנת 1947 בשם מלייאן איירווייז. החברה החלה לטוס בשנת 1947 ליעדים קרובים במטוסי DC-3 דקוטה.

## צי המטוסים
צי המטוסים של החברה נכון לינואר 2019:

## תאונות ותקריות

* טיסה 370 של מלזיה איירליינס – מטוס בואינג 777 של החברה התרסק במהלך טיסתו ב-8 במרץ 2014. ב-24 במרץ, 16 ימים לאחר שנותק הקשר עם המטוס, הודיעה ממשלת מלזיה כי המטוס התרסק באוקיינוס ההודי, זאת על סמך ניתוח נתיב הטיסה ומבלי שהתגלו שרידיו. בטיסה שהו 239 נוסעים ואנשי צוות. כנף המטוס התגלתה בקיץ 2015.
* טיסה 17 של מלזיה איירליינס – מטוס בואינג 777 של החברה הופל ב-17 ביולי 2014 על ידי טיל קרקע אוויר מעל שטח אוקראינה סמוך לגבול עם רוסיה. בתקרית נהרגו כל 298 הנוסעים ואנשי הצוות.

## קישורים חיצוניים

* 

*  מדיה וקבצים בנושא מלזיה איירליינס באתר Airliners.net
* 

## הערות שוליים

קטגוריה:חברות מלזיות
קטגוריה:חברות תעופה לאומיות
קטגוריה:מלזיה: תחבורה
קטגוריה:אסיה: חברות תעופה
קטגוריה:Oneworld
הדנברגיט

**הדנברגיט** הוא מינרל השייך לקבוצת הפירוקסן, קבוצה של מינרלים אינוסיליקטים (סיליקטים במבנה בצורת שרשרות) בעלי שרשרת בודדת. ההדנברגיט שייך לשורת המינרלים האיזומורפית (כלומר שורה של תרכובות אנלוגיות בהרכבן) הכוללת את הדיופסיד (MgCaSi2O6, בהדנברגיט מחליף ברזל את המגנזיום שבדיופסיד) והאוגיט. גבישי ההדנברגיט הם בדרך כלל בעלי גוון ירוק כהה עד שחור והגוון היא אחת הדרכים בהן ניתן להבדילו מדיופסיד שלו גוון ירוק בהיר.

הדנברגיט מצוי בסלעי יסוד ובמגוון של סלעים מותמרים, כמו בסקארן.

מקומות בהם ניתן למצוא הדנברגיט כוללים את נורדמרק בשוודיה שם נתגלה המינרל לראשונה, ברוקן היל באוסטרליה, האי אלבה, חבל טוסקנה באיטליה, קזחסטן ובמדינות קליפורניה וניו ג'רזי בארצות הברית.

תכונה מעניינת להדנברגיט היא התפרקותו בנוכחות חומצה קרבונית, שגורמת ריאקציה שהתוצרים שלה הם חומצה  אורתוסיליצית והמטיט. זוהי דוגמה קלאסית לתהליך של בלייה כימית של מינראלים, שמקורם בסלעים פלוטוניים וגם הסבר לכמויות גדולות של המטיט שמצויות בסמוך לאזורים מגמתיים.

את שם המינרל טבע הכימאי השוודי יונס יעקב ברצליוס ב-1819 על שם המינרלוג השוודי מ.א. לודוויג הדנברג (M.A. Ludwig Hedenberg) שגילה אותו.

## קישורים חיצוניים

* הדנברגיט באתר Mineral Gallery
* הדנברגיט באתר ALKALI-NUTS
* 

קטגוריה:קבוצת הפירוקסן
קטגוריה:אינוסיליקטים
קטגוריה:מינרלים סיליקטיים
קטגוריה:מינרלים
ויקטור נוימן

**ויקטור נוימן** (ברומנית: **Victor Neumann**; נולד ב-28 באוקטובר 1953) הוא היסטוריון רומני ממוצא יהודי.

## קורות חיים
נולד בעיר לוגוז', במחוז טימיש, בחבל באנאט שברומניה. גדל בעיר אראד ובעיירות טליאגד ואינאו בחבל קרישאנה או פרטיום. אביו יהודי ואמו בת להורים רומנים יוונים-קתוליים. אחרי לימודים תיכוניים בעיר אינאו, סיים תואר ראשון באוניברסיטת קלוז'. בשנת 1992 קיבל דוקטורט מאוניברסיטת בוקרשט על עבודה בנושא "לידת הרעיונות המודרניים במרכז ודרום מזרח אירופה". נוימן הוא פרופסור להיסטוריה באוניברסיטת וסט של טימישוארה ובשנים 2013–2021 כיהן כמנהל המוזיאון לאמנות של טימישוארה.
ב-2023-2008 פעל כחוקר רבכיר במכון ללימודי ההיסטוריה והתרבות של חבל באנאט, בסניף טימישוארה. ב-2024-2023 לימד בפרופסור אורח באוניברסיטה הלאומית לאמנויות בבוקרשט.
נוימן נחשב למומחה בתחום התרבותי-אינטלקטואלי של ההיסטוריה של מזרח אירופה ומרכזה. מוקד עבודתו ברב תרבותיות ובבינתרבותיות. רבות מעבודותיו עוסקות בהיסטוריה של יהדות רומניה, בהיסטוריה של האנטישמיות ובקשריהם עם הלאומיות.

נוימן מילא מספר תפקידי פרופסור-אורח באוניברסיטאות בחוץ לארץ: האוניברסיטה הקתולית של המערב (באנז'ה); אוניברסיטת אמורי באטלנטה; אוניברסיטת ג'ורג'יה באת'נס; במרכז הלאומי להשתלמויות ביחסי חוץ; באוניברסיטת וינה; וכמשתתף בתוכנית פולברייט, באוניברסיטה הקתולית של אמריקה.

## מספריו
* 1984 Vasile Maniu - Monografie istorică "ואסילה מניו - מונוגרפיה היסטורית".
* Istoria evreilor din România. Studii documentare şi teoretice 1996 "היסטורית היהודים ברומניה - מחקרים מתועדים ותאורטיים"
* Identităţi multiple în Europa regiunilor. Interculturalitatea Banatului 1997. "זהויות מרובות במחוזות אירופה - הבינתרבותיות של הבאנאט".
* 1999 Istoria evreilor din Banat. O mărturie a multi- şi interculturalităţii Europe oriental-centrale . "היסטורית היהודים בבאנאט - עדות לרב ובין תרבותיות במרכז-מערב אירופה".
* Neam, popor sau naţiune? 2004 "גזע, עם או אומה?"
* Interculturalitatea Banatului, Editura Univ. Al. I. Cuza, Iaşi, 2015 ,
*Conceptul de natiune la români si unguri: un studiu despre identitatile politice; Iaşi,
Conceptualizarea istoriei şi limitele paradigmei naţionale, Editura Rao, 2015,
Reinhart Koselleck - 100. Istorie, Memorie şi Teoria Istoriei, Editura Datagroup, Timişoara, 2023

## קישורים חיצוניים

* [M-a atras orice fel de diferenta" (I). Interviu cu Victor NEUMANN, Svetlana Cârstean, ''Observator cultural'', numărul 151, ianuarie 2003"](http://www.observatorcultural.ro/M-a-atras-orice-fel-de-diferenta-(I).-Interviu-cu-Victor-NEUMANN*articleID_7333-articles_details.html) (ראיון)

קטגוריה:טימישוארה: יהודים
קטגוריה:יהודים מבאנאט
קטגוריה:חוקרי יהדות רומניה
קטגוריה:היסטוריונים יהודים רומנים
קטגוריה:רומנים שנולדו ב-1953
הקו האדום (סרט)

**הקו האדום** (באנגלית: **The Thin Red Line**) הוא סרט מלחמה הוליוודי משנת 1998, בבימויו של טרנס מאליק. הסרט מציין את חזרת מאליק לתעשיית הסרטים ההוליוודית, לאחר היעדרות של שני עשורים.

## הפקה
הסרט מספר את סיפור קרב גוודלקנל, אשר התרחש באיי שלמה, כחלק מן המערכה באוקיינוס השקט במלחמת העולם השנייה, בין כוחות אמריקניים ליפניים. הסרט מתמקד בקרב יבשתי של אחת מן הפלוגות האמריקניות.

בסרט תמונות נוף מרהיבות של איי שלמה, המצולמות בצורה סוריאליסטית אופיינית לסרטי טרנס מאליק ובאות בניגוד לסצנות המלחמתיות האלימות. גם בסרט הזה מאליק משתמש בקריינות, של כל דמות ודמות כדי לתאר את רגשותיה ותהיותיה.

הסרט מבוסס על ספר בעל שם זהה, של הסופר האמריקני ג'יימס ג'ונס, אשר היה חייל בחיל הרגלים האמריקני בזמן מלחמת העולם השנייה. ג'ונס לחם ואף נפצע בקרב גוודלקנל. ג'ונס כתב מספר ספרים על חוויותיו ובהם גם את "הקו האדום הדק", עליו ביסס מאליק את הסרט, שתורגם בארץ לשם "הקו האדום".

הליהוק לסרט כלל כוכבי קולנוע רבים, בין השאר השתתפו בו: שון פן, ג'יימס קאבייזל, ג'ון קיוזאק, ניק נולטה, וודי הארלסון, ג'ארד לטו, בן צ'אפלין, ג'ון ס. ריילי, דאש מיהוק ואדריאן ברודי. ג'ורג' קלוני וג'ון טרבולטה מופיעים לזמן קצר בסרט, בתפקידי משנה.

ככל הנראה, ארכה הגרסה הראשונה של הסרט כחמש שעות. מאליק ערך שינויים מפליגים בסרט במהלך חודשי העריכה הארוכים, וסצנות רבות מצאו עצמן לבסוף על רצפת חדר העריכה. שחקנים רבים שהשתתפו בצילומי הסרט אינם מופיעים בגרסה הסופית, ביניהם: בילי בוב ת'ורנטון, מרטין שין, גארי אולדמן, ביל פולמן, לוקאס האס, ג'ייסון פטריק, ויגו מורטנסן ומיקי רורק. אדריאן ברודי, שאמור היה לגלם את התפקיד הגדול והמשמעותי בסרט, גילה לתדהמתו בהקרנת הבכורה, שתפקידו התכווץ לכשתי שורות טקסט וכחמש דקות זמן מסך.

הסרט היה מועמד לשבעה פרסי האקדמיה האמריקנית לקולנוע (האוסקר), אך לא זכה בפרס. הסרט נבחר לסרט השנה בפסטיבל הסרטים הבינלאומי בברלין, בשנת 1999.
המוזיקה לסרט, שהייתה גם היא מועמדת לאוסקר, הולחנה על ידי הנס צימר, ג'ון פאוואל, קלאוס באדלט ואחרים, וכוללת גם קטעי מקהלה מלנזית מהוניארה, קטע לפי "נבואת הכפר קרמנה" מאת ארסניה יובנוביץ', קטע "אין פרדיזום" מתוך הרקוויאם מאת פורה והרגעים הפותחים את "השאלה ללא מענה" מאת צ'ארלס אייבס.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:סרטי מלחמת העולם השנייה
קטגוריה:חידושים לסרטים
קטגוריה:קרב גוודלקנל
קטגוריה:סרטים אפיים
קטגוריה:סרטי פוקס המאה ה-20
קטגוריה:סרטים אנטי-מלחמתיים
קטגוריה:סרטי דרמה אמריקאיים משנת 1998
קטגוריה:סרטים עם מוזיקה מאת הנס צימר
קטגוריה:סרטי טרנס מאליק
קטגוריה:סרטים המבוססים על רומנים אמריקאים
קטגוריה:סרטי מלחמה אמריקאיים
תמיס (סדרת לוויינים)

**תמיס** (באנגלית: **THEMIS**) היא סדרת לוויינים של נאס"א המיועדים לחקור את תופעת תת-הסופות (substorms) - תופעה מגנטית המגבירה את אורות זוהר הקוטב בקרבת קטבי כדור הארץ. שם החללית, מלבד שמו של אחד מאלי יוון, הוא גם ראשי תיבות של Time History of Events and Macroscale Interactions during Substorms.

THEMIS שוגרה ב-17 בפברואר 2007 על גבי משגר מדגם דלתא 2 מבסיס חיל האוויר בכף קנוורל. 

המשימה כוללת חמישה לוויינים נפרדים הנעים ביחד במבנה המכונה קונסטלציה, כדי לחקור את האנרגיה הנפלטת מהמגנטוספירה של כדור הארץ. תופעה זו היא המכונה תת-סופות. בעוד הלוויינים יצפו בתופעה מלמעלה, ינטרו כ-20 תחנות קרקע בצפון אמריקה את זוהר הקטבים. 

כל לוויין מכיל שני סוגי מגנטומטרים, מכשירים למדידת שדות חשמליים וטלסקופ מצב מוצק. פיקוד הקרקע של הלוויינים והתפעול המדעי שלהם יבוצעו על ידי המעבדה למדעי החלל של אוניברסיטת קליפורניה בברקלי.

## תגליות
ב-23 במרץ 2007 התרחשה התפרצות סולרית שגרמה לסערה גאומגנטית מעל קנדה ואלסקה, ויצרה זוהר בשמיים שנמשך כשעתיים. במקביל ללוויינים, שמדדו את שטף החלקיקים ואת השדות המגנטיים, צולם הזוהר מפני כדור הארץ על ידי רשת מצלמות.

התנהגות הסערה הייתה בלתי צפויה, הזוהר נע לכיוון מערב במהירות כפולה מהמהירות שחשבוה לאפשרית, כשהוא חוצה 15 מעלות אורך בפחות מדקה, כלומר עובר כ-700 ק"מ ב-60 שניות.

ניתוח המידע מכל המקורות, כולל לוויין נוסף של נאס"א, הראה סדרת התפרצויות, באורך כ-10 דקות כל אחת, שניתוחן הוכיח השערה בדבר קיום "מיתרים מגנטיים" המקשרים את אטמוספירת כדור הארץ אל השמש.

"מיתר מגנטי" או "חבל מגנטי" הוא אוסף של מספר שדות מגנטיים המאוגדים יחדיו. עד כה לא הצליחו למפות מיתר מגנטי היות שמבנהו הוא תלת-ממדי. חמש החלליות יחד עם התצפיות מכדור הארץ הצליחו לראשונה לבצע מיפוי מדויק.

המיתר המגנטי הראשון התגלה במגנוטופאוזה בחודש מאי 2007.

## קישורים חיצוניים

* 
* לדף הבית של המבצע באתר נאס"א
* 
* להרחבה בנושא מיתרים מגנטיים או חבלים מגנטיים ראו Birkeland current

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:לוויינים אמריקאיים
קטגוריה:צילום על ידי לוויין
אנטוניו חוסה דה סוקרה

**אנטוניו חוסה דה סוקרה** (בספרדית: **Antonio José de Sucre**; 3 בפברואר 1795 - 4 ביוני 1830) היה ממנהיגי המאבק לעצמאות באמריקה הדרומית. הוא כיהן הן כנשיא פרו (לתקופה קצרה) והן כנשיא בוליביה.

## חייו
סוקרה נולד למשפחה מבוססת בקומאנה שבוונצואלה. היסטוריונים חלוקים באשר למוצאה של משפחתו. יש הסבורים כי הוא מצאצאיו של מושל קובה הצרפתי-פלמי שארל דה סוקרה, ויש הטוענים כי הוא צאצא למשפחת צוקר היהודית.

בגיל 16 הצטרף סוקרה למאבק לעצמאות מדינות אמריקה הדרומית. הוא הוכיח כישורים צבאיים גבוהים, ומונה לקולונל בשנת 1817 ולבריגדיר גנרל בשנת 1819, והוא בן 24 בלבד.

ב-1821 עמד סוקרה בראש הכוחות ששחררו את קיטו, וב-6 באוגוסט 1824 שוחררה גם חונין. ניצחונו של סוקרה בקרב אייקוצ'ו ב-9 בדצמבר אותה שנה הבטיח למעשה את שחרורן של פרו ושל אלטו פרו, שהפכה עם שחרורה לבוליביה, והיה אקורד הסיום במאבק העצמאות. כהוקרה, ניתן לו העיטור הגבוה ביותר האפשרי - "המרשל הגדול של אייקוצ'ו". ביטוי נוסף להערכה הגבוהה לה זכה, ניכר בכך שסימון בוליבר בעצמו התפנה לכתוב עבורו ביוגרפיה קצרה ומחמיאה.

ב-1826 נבחר סוקרה לנשיא בוליביה, אך התפטר כעבור שנתיים, כאשר החלה להתפתח תנועת מחאה נגד בוליבר ואנשיו ונגד החוקה שהוא עצמו ניסח.

הוא עזב לקיטו, ובעידודו של בוליבר נבחר לנשיא הקונגרס של רפובליקת קולומביה הגדולה. ב-1829 הצטרף למשלחת שנועדה לסכל את השאיפות הבדלניות של ונצואלה, שהייתה אז חלק מקולומביה הגדולה. כישלון המשלחת הגדיל את אכזבתו מהפוליטיקה. לאחר התפטרותו של בוליבר ב-1830 החליט לפרוש באופן סופי מהחיים הפוליטיים. בדרכו מבוגוטה לקיטו נורה ממארב ומת.

פרטי ההתנקשות שנויים במחלוקת, ויש תאוריות שונות לגבי נסיבותיה והעומדים מאחוריה, על אף שנאשמים בפרשה נשפטו והוצאו להורג. יש הסבורים כי ההתנקשות נועדה להותיר את בוליבר ללא יורש ברור.

על שמו של סוקרה נקראו בין היתר הבירה החוקתית של בוליביה, מחוז סוקרה בקולומביה, מדינת סוקרה בוונצואלה, וכן המטבע ששימש את אקוודור עד שנת 2000.

## קישורים חיצוניים

* 

קטגוריה:מהפכנים
קטגוריה:מלחמות העצמאות של אמריקה הלטינית
קטגוריה:נשיאי בוליביה
קטגוריה:נשיאי פרו
קטגוריה:קצרמר פוליטיקאים
קטגוריה:ילידי 1795
קטגוריה:נפטרים ב-1830
מייק קאולישו

**מייק קָאוּלִישוֹ**, מהנדס תוכנה בריטי, ידוע בעיקר כמי שפיתח את השפות REXX ו-NetREXX וכן על עבודתו בנושא תפיסת צבע. קאולישו הוא פרופסור אורח במחלקה למדעי המחשב באוניברסיטת ווריק שבאנגליה, וחבר נבחר באקדמיה המלכותית להנדסה. נכון ל-2007, קאולישו מועסק על ידי חברת IBM ומשמש בה בתפקיד של IBM Fellow.

קאולישו הצטרף לחברת IBM בשנת 1974 כמהנדס חשמל. בין השנים 1979 לאמצע 1982 פיתח את שפת REXX כ-"פרויקט חד פעמי", אך המשיך לעסוק בכך עוד שנים ארוכות בשל התגובות האוהדות להן זכתה השפה מלקוחות IBM. במקביל, עסק קאולישו במחקר על תפיסת הצבע אצל בני האדם, ופיתח מספר עורכי טקסט משוכללים, בהם LEXX (בשנת 1985), שהיה ככל הנראה עורך הטקסט הראשון שתמך בהדגשה צבעונית של תחביר. קאולישו עסק גם בפיתוח תוכנה לתחום ההוצאה לאור האלקטרונית, SGML, שפות דמויות Java, ארתמטיקה דצימלית ועוד. 

## תקני מחשוב
קאולישו תרם לפיתוחם של מספר תקנים בתחום המחשוב, ובכללם: 
* תקני ISO בתחומי &lrm;SGML, COBOL, C, C++&lrm;
* תקני BSI בתחומי &lrm;SGML, C&lrm;
* תקן ANSI בתחום REXX 
* תקן IETF בתחום &lrm;HTTP v1.0&lrm;
* תקן W3C בתחום &lrm;XML Scheme&lrm;
* תקני ECMA בתחומי &lrm;ECMAScript, C#, CLI&lrm;
* תקן IEEE בתחום &lrm;754r floating-point&lrm;

## פרסומים עיקריים

* Decimal Floating-Point: Algorism for Computers &lrm;(2003)&lrm;
* Densely Packed Decimal Encoding &lrm;(2002)&lrm;
* A Decimal Floating-Point Specification &lrm;(2001)&lrm;
* The NetRexx Language &lrm;(1997)&lrm;
* The REXX Language &lrm;(1990)&lrm;
* Fundamental requirements for picture presentation &lrm;(1985)&lrm;


## קישורים חיצוניים

* דף המשתמש של מייק בוויקיפדיה האנגלית
* Acorn System 1

קטגוריה:מהנדסי תוכנה בריטים
קטגוריה:מהנדסי חשמל בריטים
קטגוריה:עובדי IBM
קטגוריה:מפתחי שפות תכנות
קטגוריה:סגל אוניברסיטת ווריק
קטגוריה:בריטים שנולדו במאה ה-20
אינסולינומה

**אִינְסוּלִינוֹמָה** (Insulinoma) היא גידול נדיר, אשר מפריש את הורמון האינסולין בכמות מוגברת. מקור הגידול כמעט תמיד מתאי בטא בלבלב. החולים סובלים מרמה נמוכה של גלוקוז בדם - היפוגליקמיה - תופעה אשר משתפרת בזמן אכילה.

האבחנה נעשית בדרך כלל על פי צרוף של רמה נמוכה של גלוקוז בדם יחד עם רמה גבוהה של אינסולין ושל פפטידים נוספים הקשורים לתהליך יצירת האינסולין, ויחד עם עדות לקיום גידול בלבלב, כגון באמצעות הדמיה רפואית.

הטיפול העיקרי הוא ניתוח.

## שכיחות
שכיחות הגידול: בין 1 ל-4 חולים לכל מיליון איש בשנה.

ברוב המקרים הגידול קטן - פחות מ-2 ס"מ. השכיחות לממאירות (שליחת גרורות) בין 5% ל-30%.

כ-99% מהאינסולינומות מקורן בלבלב.

ב-5% מהמקרים החולים סובלים גם מגידולים בבלוטת הפאראתירואיד ובבלוטת יותרת המוח - תופעה רפואית הקרויה ניאופלזיה אנדוקרינית מרובה סוג 1 - &lrm;Multiple endocrine neoplasia type 1.

## סימנים וסימפטומים
ירידת רמת הגלוקוז בדם - היפוגליקמיה - המתבטאת בהתחלה בסימנים נוירולוגיים שונים כגון כאבי ראש, עייפות, ראייה כפולה או מטושטשת, הסימנים מוקלים בזמן אכילה.

**במצבים חמורים יותר:** הזעת יתר, רעד, פעמת, חרדות, בחילות, התכווצויות ועד לתרדמת. 

לעיתים ניתן להבחין גם בעלייה רבה במשקל הגוף.

## אבחון
יש לחשוד במחלה זו למי שסובל מסימנים של היפוגליקמיה בזמן צום עם רמות גלוקוז בדם של פחות מ-45 מ"ג לדציליטר - ובתנאי שסימני ההיפוגליקמיה נעלמים עם מתן גלוקוז.

בבדיקות דם נוספות תימצא רמה גבוהה של אינסולין, של פרו-אינסולין (פפטיד ממנו נוצר האינסולין) ושל פפטיד-C (תוצר לוואי בעת הפיכת פרו-אינסולין לאינסולין).

### מבחן דיכוי אינסולין
היפוגליקמיה גורמת לדיכוי בהפרשה תקינה של אינסולין, אך לא תגרום דיכוי בהפרשת אינסולין במצב של אינסולינומה.

מבחן דיכוי אינסולין הוא בדיקה רפואית, במהלכה החולה צם 72 שעות תחת השגחה רפואית, אך מותר לו לשתות משקאות נטולי קלוריות ונטולי קפאין. רמת הגלוקוז בדם נמדדת לעיתים קרובות, עד אשר הרמה יורדת פחות מ-49 מ"ג לדציליטר או עד אשר מופעים סימנים קליניים של היפוגליקמיה, ואז נלקחים בדיקות דם של אינסולין, של פרו-אינסולין ושל פפטיד-C. רמת שלושת החומרים האלה תהיה גבוהה במצב של אינסולינומה.

### הדמיה רפואית
ניתן לגלות את הגידול באמצעים בלתי פולשניים: אולטרה סאונד, טומוגרפיה ממוחשבת ודימות תהודה מגנטית, או באמצעים פולשניים: אנגיוגרפיה, ואף טכנולוגיות מתקדמות של מדידת רמת אינסולין המופרש לוורידים מאזורים שונים של הלבלב.

## טיפול
הטיפול העיקרי הוא כריתת הגידול בניתוח שעלול להוביל לכריתת חלק מהלבלב. חולים שלא ניתן לנתח אותם, או עם גידולים שלא ניתן להסירם, יקבלו תרופות שחוסמות הפרשת אינסולין כגון diazoxide או somatostatin.

במקרה של גידול בעל אופי סרטני (גרורות) - תינתן כימותרפיה מתאימה.

רוב החולים עם אינסולינומה שפירה יכולים להרפא באמצעות ניתוח, אולם תופעות המחלה עלולות לחזור במקרה של גידולים מרובים. כ-2% מהחולים מפתחים סוכרת מסוג 1 לאחר הניתוח.

## ראו גם
*אינסולינומה (מחלת בעלי חיים)
*אינסולין
*לבלב
*סוכרת
*היפוגליקמיה

## קישורים חיצוניים
 
* 

קטגוריה:גידולים ממאירים באיברי העיכול
קטגוריה:גידולים שפירים
צי הקונפדרציה הצפון-גרמנית

**הצי של הקונפדרציה הצפון-גרמנית** (בגרמנית: **Norddeutsche Bundesmarine**) צמח מן הצי הפרוסי והיה הכוח הימי של הקונפדרציה הצפון-גרמנית. ב-1871, עם הקמת הקיסרות הגרמנית החדשה, הוחלף שמו לצי הקיסרי (Kaiserliche Marine).

במלחמה נגד צרפת, בשנים 1870–1871, התנגשו אוניות צי הקונפדרציה פעמים אחדות באוניות הצי הצרפתי שהטילו הסגר על נמלי הקונפדרציה ב ובים הבלטי.  ב-9 בנובמבר 1870 התחולל בחופי הוואנה קרב אוניה באונייה  בין ספינת התותחים הגרמנית "מטאור"  לספינת השיטור הקולוניאלי  הצרפתית "בובה" . הקרב הסתיים ללא הכרעה. צי הקונפדרציה היה קטן ואוניותיו סבלו מתקלות טכניות תכופות, ועל כן לא מילא תפקיד משמעותי במלחמה. מנגד, הצי הצרפתי לא הצליח להנחית כוחות צבא בחופי פרוסיה בשל התבוסות שנחל הצבא הצרפתי ביבשה.

## קישורים חיצוניים

*  הקורבטה "אליזבת", 1869

קטגוריה:היסטוריה של הצי הגרמני
יוסיף סאבה

**יוסיף סאבה** (**Iosif Sava**; 15 בפברואר 1933 – 18 באוגוסט 1998) היה מוזיקולוג, פסנתרן וצ'מבליסט, מפיק תוכניות מוזיקה ברדיו ובטלוויזיה, יהודי רומני.

## קורות חיים
יוסיף סאבה נולד ביאשי למשפחה בה דורות רבים עסקו במוזיקה. הוא למד בקונסרבטוריום של יאשי בשנים 1945-1944 באקדמיה למוזיקה על שם אנסקו בין השנים 1947-1945, במכון לאמנות בין השנים 1949-1947ובתיכון לאמנות בין השנים 1951-1949. את לימודי ההמשך עשה בבוקרשט בקונסרבטוריון
"צ'יפריאן פורומבסקו" בבוקרשט אצל מורים כמו ג'ורג'ה פסקו, אקים סטויה וקונסטנטין קונסטנטינסקו, ובין השנים 1951-1955סיים לימודי פילוסופיה באוניברסיטת בוקרשט. 

בין השנים 1974-1987 היה סאבה פסנתרן וצ'מבליסט במספר הרכבים מוזיקליים ושימש גם כמלווה של מוזיקאים גדולים. סאבה כתב לפחות 44 ספרים, מתוכם 35 על מוזיקה, ויותר מ-6000 מאמרים. בין השנים 1990-1993 היה עורך ראשי של מחלקת המוזיקה של הטלוויזיה הרומנית ובין 1993-1998 העורך הראשי של המערכת התרבותית של הטלוויזיה.

## הנצחה
בבוקרשט קראו על שמו כיכר בקרבת הקונסרבטוריון.

## מספריו
* Harpiştii regelui David "נבלני המלך דוד"
* Variaţiuni pe o temă de Chagall "וריאציות על נושא של שאגאל"
* 1979 Dicţionar de muzică "מילון מוזיקלי" יחד עם Luminiţa Vartolomei לומיניצה וארטולומיי.
* 1980 Teritorii muzicale româneşti "טריטוריות של מוזיקה רומנית".
* 1983 Amintirile muzicienilor români "זכרונות המוזיקאים הרומנים" יחד עם Petre Rusu פטרה רוסו.
* 1985 Mică enciclopedie muzicală "אנציקלופדיה מוזיקלית קטנה" יחד עם Luminiţa Vartolomei לומיניצה וארטולומיי.
* 1985 Bucuriile muzicii "שמחות המוזיקה" יחד עם Luminiţa Vartolomei לומיניצה וארטולומיי.
* 1989 Cu Ludovic Spiess prin teatrele lirice ale lumii "עם לודוביק שפיס דרך התיאטראות הליריים של העולם".
* 1995 Muzicanţii pe acoperiş. Muzicieni evrei de la noi şi din lume "מוזיקאים על הגג. מוזיקאים יהודים מכאן ומהעולם."
* 2005 Jurnalul muzical german "היומן המוזיקאי הגרמני".

## קישורים חיצוניים

* הספד ביום השנה השביעי למותו 

קטגוריה:מוזיקאים יהודים רומנים
קטגוריה:פסנתרנים יהודים רומנים
קטגוריה:עובדי הטלוויזיה הרומנית
קטגוריה:נגני צ'מבלו יהודים
קטגוריה:רומנים שנולדו ב-1933
קטגוריה:רומנים שנפטרו ב-1998
מוחמד כהן

**מוחמד כהן** הוא רומן אוטוביוגרפי מאת הסופר קלוד קיאט. הספר יצא לאור בשוודית ובצרפתית בשנת 1981, ותורגם לשפות אירופאיות שונות. המהדורה העברית של הספר, בתרגומה של רמה איילון, יצאה לאור ב-2007. 

הספר מתאר את סיפור חייו של הסופר השוודי קלוד קיאט (Claude Kayat). קיאט, כיום אזרח שוודי, נולד בתוניסיה ועלה לישראל כילד עם משפחתו. בגיל 20 היגר לשוודיה, שם השתקע. את ספריו כתב קיאט בשוודית.

## תקציר
גיבור הספר, מוחמד כהן, נולד וגדל בתוניסיה, בן לאב יהודי ולאם ערביה. מוחמד אינו נחשב ליהודי על פי ההלכה מאחר שאמו אינה יהודייה ובו בזמן אינו נחשב למוסלמי מכיוון שאביו אינו מוסלמי. 
כאשר אביו מחליט לקחת את משפחתו ולעלות לישראל, מוצא מוחמד כהן את עצמו לכוד בין תרבויות ונתון בקונפליקט זהות שאין ממנו מוצא. 

## רקע
קלוד קיאט בחר לכנות את גיבור הספר בשם המבהיר את קונפליקט הזהות: "מוחמד" הוא השם הפרטי הערבי הנפוץ ביותר, ואילו "כהן" הוא שם המשפחה היהודי הנפוץ ביותר. שמו המלא של הספר, בשוודית, צרפתית, ובשפות אחרות שאליהן תורגם, הוא "**מוחמד כהן - סיפור של יהודי ערבי**".

בדומה לגיבור סיפרו, קיאט השאיר מאחור את הוריו ואת אחיותיו, המתגוררים בישראל. מעל חמישים שנה קיאט חי בשוודיה והפך לחלק מהקהילה היהודית המקומית.

## קישורים חיצוניים
* 
* מוחמד כהן - הפרק הראשון בספר באתר "טקסט"
* דף הספר "מוחמד כהן" בשוודית

קטגוריה:רומנים (סוגה ספרותית)
קטגוריה:ספרות יהודית
קטגוריה:ספרי 1981
קטגוריה:ספרי ספריית מעריב
Blackfield II

**Blackfield II** הוא אלבומם השני של ההרכב **[[בלאקפילד]]**, שיצא לאור בשנת 2007.

## השירים באלבום

## השתתפו באלבום
* אביב גפן - שירה, קלידים, גיטרות.
* סטיבן וילסון - שירה, גיטרות, קלידים.
* דניאל סלומון - קלידים, פסנתר, קולות.
* ספי אפרתי - גיטרה בס.
* תומר צדקיהו - תופים.

### אורחים
* עופר מאירי - קלידים, פרוגרמינג (בקטע מס' 2).
* הראל בן עמי - גיטרות (בקטע מס' 2).
* איתמר לשם - קרן יער (בקטע מס' 2).
* ריצ'רד ברביירי - פסנתר חשמלי, סטילופון (בקטע מס' 4).
* גבין האריסון - תופים (בקטע מס' 4).
* דניאלה פיק - קולות (בקטע מס' 6).
* ערן מיטלמן - פסנתר חשמלי (בקטע מספר 7).

## קישורים חיצוניים

קטגוריה:אלבומי חברת הליקון
קטגוריה:אלבומי אביב גפן
קטגוריה:אלבומים באנגלית
שמורת הר פרס

**שְׁמוּרַת הַר פֶּרֶס** היא שמורת טבע הנמצאת ברמת הגולן, מדרום-מזרח למושב קשת.

השמורה נקראת על שם הר פרס הנמצא בתחומה. מפסגתו של ההר נוף אל החרמון, לגולן התחתון, הגלעד והבשן. כאשר יש ראות טובה ניתן לצפות אל החורן במזרח ואל הכנרת, הגליל והעמקים במערב.

השמורה משתרעת סביב הר פרס, כקילומטר וחצי לכל כיוון.

דרומית מזרחית להר נובעים מעיינות גשור וסביבם חורש של עצי צפצפה.

חלק ניכר משטחי השמורה אסורים לכניסה ובחלקם מצויים שדות מוקשים.

## לקריאה נוספת
* עמנואל הראובני, **קום התהלך בארץ**.

## קישורים חיצוניים
* שמורת הר פרס, באתר "טבע ונופים בישראל"

הר פרס, שמורת
קטגוריה:קו התלים הישראלי
הר פרס

**הר פרס** (בערבית: **تل الفرس**, **תל אלפרס** או **תל פארס**) הוא הר געש רדום במרכז רמת הגולן, כחמישה וחצי קילומטרים דרומית־מזרחית למושב קשת. ההר נמצא דרומית להר עיקש בקו התלים הישראלי. צה"ל הנציח את רב-סרן יוחנן זוהר שנפל בתל פרס ב־26 ביוני 1970, וקראו על שמו – תל זוהר. בראש ההר נמצא מוצב צבאי.

ההר ממוקם בתוך שמורת הר פרס. בסקר הארכאולוגי של ישראל נמצאו על גבי ההר חרסים מהתקופות הברונזה התיכונה, הברונזה המאוחרת, הברזל, הרומית הקדומה, הרומית המאוחרת והביזנטית.

## תצפיות מההר

מראש התל תצפית אל נחל רוקד ואל תילי הגעש של הגולן ושל החורן. מכאן נראה הר הבשן וא-סווידא - בירתו, העיר אירביד בגלעד ובארץ ישראל עד הר הכרמל והר עיבל בשומרון. בצפון ניכר הר החרמון.

תיאורו של לורנס אוליפנט על התצפית מההר מובא בספרו של נחום סוקולוב "ארץ חמדה" : 

## גאוגרפיה
ממוזער|אזור המחצבות בצידו הדרומי של הר פרס
הר פרס גבוה בכ-200 מטרים מסביבתו. בשלוחה של הר פרס, הנמשכת לצפון מערב, נראה לוע געש שני, מוארך. שיאה של שלוחה זו הוא 863 מטר, והדרך לפסגה עוברת באוכף בינה לבין הר פרס הגבוה. הר פרס הוא החוליה הראשונה בשרשרת תילי הגעש הנמשכת עד צפון הגולן.

מספטמבר 1974 פועלות בהר מחצבות של קיבוץ מרום גולן לחציבה ולגריסה של סקוריה. התוצרת משמשת לבידוד חום לבנייה מתועשת, לבלוקים, כתשתית למבנים, כחומר מצע לכבישים ולגינות נוי. חלק גדול מההר הוסר בחציבה ותוצאותיה נראית בבירור.

בקרבת ההר הקימה חברת אנלייט את פרויקט "רוח בראשית", שכולל טורבינות רוח לייצור חשמל. זאת, במסגרת החלטת ממשלה להגדיל את שיעור החשמל הירוק שמיוצר בישראל.

## גאולוגיה
הר פרס מצוי בקצה הדרומי-מזרחי של קו התלים הישראלי. קוטרו של הר פרס הוא 1,100 מטר, גובהו 929 מטרים והוא מתנשא לגובה של כ-180 מטר מעל פני הסביבה. ההר הוא חרוט אפר ממורכז-לוע היחיד בגולן.

ניכרים בו שלבים אחדים של פעילות:

# לפני כ-400 אלף שנה החלה "בזלת מוויסה" להתפשט מחרוט לבה. במרכז האזור יצרה הבזלת שלחי קילוח רחבים ומישוריים, שמהם נשלחו לשונות בזלת, בעיקר לכיוון דרום-מערב ודרום-מזרח. קילוחי לבה אלו כיסו את "בזלת דלווה" העתיקה יותרה. ביטוי ביחידות הוולקניות של חבורת בשן הוא כדלקמן: המישור המעט רחוק מההר הוא "בזלת דלווה" והמישור העולה, הקרוב יותר להר, הוא "בזלת מוויסה" .
# נוצר חרוט לבה קטן עם קילוח לבה היורד ממנו לכיוון דרום מזרח, ובראשו לוע כפול או שני לועות סמוכים זה לזה ומחוברים ביניהם. הביטוי בשטח בא לידי ביטוי בשיפולים התחתונים של ההר על ידי הופעת "בזלת עין זיוון" .
# לפני כ-120 אלף שנה נבנה חרוט אפר גדול על צידו המזרחי של חרוט הלבה הקודם, בגובה של כ-66 מטרים מעל חרוט הלבה הקודם. חרוט האפר בנוי מ"סקוריה אודם". קוטר לועו 300 מטר ועומקו 30 מטרים. חרוט האפר הגדול מהווה את פסגת ההר כיום והוא המאפיין הבולט ביותר של ההר.
#הלחץ הוולקני מצא לו מוצא חדש ועל הדופן הדרום-מזרחית של ההר נבנה חרוט "טפיל" קטן. המחצבות בהר חצבו באזור זה ולכן החרוט הטפיל אינו נראה כיום.

## גלריה

## לקריאה נוספת
* צבי אילן, **ארץ גולן - מדריך למסייר ולמעיין**, הוצאת עם עובד - תרבות וחינוך - תל אביב, 1977
* עמנואל הראובני, **קום התהלך בארץ**.
* דורון מור, **התופעות הוולקניות ברמת הגולן**, (מתוך) **ארץ הגולן והחרמון** בעריכת אבי דגני ומשה ענבר, משרד הביטחון – ההוצאה לאור, 1993.

## קישורים חיצוניים

*על הרי הגעש בישראל
*יואב אבניאון, ההר הפצוע - תל פַרַס בגולן, באתר "Yoaview"

## הערות שוליים

פרס
פרס
קטגוריה:בסיסי צה"ל ומוצביו ברמת הגולן
קטגוריה:קו התלים הישראלי
מנהג

**מנהג** הוא התנהגות מקובלת בחברה מסוימת. למנהג חלק מרכזי בקביעה של הנורמה באותה חברה. המנהג מעביר דיסציפלינה המשליכה על צורת התנהגות, דיבור, לבוש וכדומה.

יש המקשרים בין מנהג לבני אדם בלבד, אך אם מנתחים זאת ברובד הראשוני אפשר לייחס גם לחיות מנהגים וטקסים (כגון: מחול חיזור אצל ציפורים ובעלי חיים אחרים). מובן שבני אדם מאופיינים עם מנהגים יותר מורכבים שחלקם אינם מושתתים על יצרים ואינסטנקטים.

## במשפט

בישראל יש למנהג תוקף משפטי מחייב, ובתי המשפט מסתמכים עליו, זאת מכוח סעיפים 36 עד 45 של המג'לה. המנהג מהווה מקור גם במשפט הבינלאומי הפומבי.

## בהלכה

היהדות מייחסת למנהג חשיבות רבה. ההסתכלות ההלכתית על חלק מהמנהגים שהשתרשו בכלל ישראל היא כבעלי תוקף הלכתי ממש כפי שכתוב בספרות הפוסקים "מנהג ישראל - דין הוא". ספרים רבים נכתבו לגלות את מקורם של מנהגים, ורבים מגדולי-ישראל טרחו ליישב ולהבין את טעמם של המנהגים.

אך המנהגים שאינם מבוססים על דיני התורה אינם מקובלים, ועד שנהוג לכנותם בביטוי מנהג אותיות גהנם.

## ראו גם
*סיטומתא

## קישורים חיצוניים

* ארנה רז, יום שישי יש מאין, אלכסון, 26 ביוני 2018
* פסקי דין רבניים בדיני תוקפם ההלכתי של מנהגים בדיני ממונות, אתר פסקי דין רבניים

## הערות שוליים

*
קטגוריה:ערכים שבהם תבנית בריטניקה אינה מתאימה
קטגוריה:מסורות
קטגוריה:אנתרופולוגיה
קטגוריה:חוק ומשפט
שמורת הר חרמונית

[ממוזער|מבט מהר חרמונית על [עמק הבכא]]
**שְׁמוּרַת הַר חֶרְמוֹנִית** היא שמורת טבע הנמצאת צפון מזרחית מקיבוץ אל-רום ודרום מזרחית מהכפר בוקעאתא.

השמורה מקיפה את הר חרמונית לאורך כשני קילומטרים וברוחב כקילומטר אחד. מקור שם השמורה הוא על שם הר חרמונית הסמוך אליה, הר געש שלועו פתוח לצד מערב; מפסגתו נוף לצפון הגולן, לחורן ולכתף החרמון. שם נוסף לשמורה הוא שמורת תל א-שיח'ה.

## לקריאה נוספת
* עמנואל הראובני, **קום התהלך בארץ**

## קישורים חיצוניים
* שמורת הר חרמונית - מתוך אתר הטיולים "טבע ונופים בישראל".
* טיול לשמורת הר חרמונית והר בנטל - אתר מושב אודם
* התצפית הכי יפה על החרמון - אתר "מסלולים"

ממוזער|חפיר למרגלות הר חרמונית

הר חרמונית, שמורת
קטגוריה:שביל הגולן
המילה

ממוזער |330x330 פיקסלים**המֵילה** (Le Fresne - עץ המֵילה) היא אחת העלילות של מארי דה פרנס. היא נכתבה ככל הנראה בשלהי המאה ה-12. כעלילה ברטונית, היא מהווה דוגמה לספרות אנגלו-נורמנית.

## תקציר העלילה

**המילה** נפתחת בשני אבירים נשואים. אשת האחד יולדת תאומים, וכשנודע על כך לאשת השני, היא מכריזה שתאומים הם סימן לניאוף. רבים רואים הערה זו כהשמצה, ובמהרה כל ברטאן נוטרת טינה לאישה שאמרה זאת. זמן מה לאחר מכן, האישה שהעירה את ההערה על כך שתאומים הם סימן לניאוף, יולדת בתורה זוג תאומות.

כיוון שהיא מעדיפה לעמוד בפני האלוהים מאשר לבייש את עצמה, היא מחליטה להרוג בסתר אחת מהבנות ולהכחיש את קיומה. במקום זאת, אחת המשרתות שלה מציעה להחביאה. לאחר שרקמת זהב מקושטת נקשרת לזרוע התינוקת כדי לסמל את מוצאה האצילי, המשרתת נוטשת אותה תחת **עץ המילה** מחוץ למנזר. שוער מוצא את הפעוטה ומכנה אותה **המֵילה** (Le Fresne), ומעביר אותה לנזירה-הראשית, שדם אצילים זורם בדמה, כדי שתגדל אותה.

המילה גדלה להיות עלמה נאווה במיוחד, ואציל נכבד בשם גוּרוּן נכרך אחריה. גורון מעניק תרומה גדולה מאוד למנזר כתירוץ לביקוריו הרבים במקום, ובצנעה הוא זוכה אט-אט באהבתה. מפחד זעמה של אם-המנזר אם המילה תהרה תחת קורת גגה, גורון מצליח לשכנעה לברוח עמו, וכך היא הופכת לפילגשו.

האבירים בשירות גורון, המעוניינים בכך שיינשא לאצילה ויביא לעולם יורש, משכנעים אותו לשאת לו מישהי אחרת לאישה ולהחליף את המילה. הם מוצאים אצילה יפהפייה בשם לה-קודרֵה, ונערכים לטקס הנישואין. בעוד אמה של לה-קודרה מתכננת תחילה להרחיק את המילה הרחק ככל האפשר מגורון, היא מגלה כשהן נפגשות שהיא דווקא נחמדה מאוד ושאיש אינו רוחש לה איבה. בליל החתונה עוזרת המילה להכין את מיטת-הכלולות, בהתאם לניסיונה עם גורון בחדר-המיטות. הדבר מתגלה על ידי אמה של לה-קורדה, המזהה לפתע את רקמת הזהב המקושטת שלה, ותופסת שהמילה היא אחותה-התאומה של לה-קורדה, זו שהן נטשו עם לידתה. כל האנשים מברכים את המילה ונישואי לה-קורדה וגורון  מתבטלים עוד באותו היום. המילה וגורון מתחתנים, בעל נמצא ללה-קורדה, והם חיים בעושר ובאושר עד עצם היום הזה.

## פתיח השיר בגרסה האנגלית של מייסון

## לקריאה נוספת
* אריה סתיו, **עלילות אבירי השולחן העגול - מבחר פרקי שירה מן הסאגה הארתוריאנית**, הוצאת הקיבוץ המאוחד, 2007.
* ברגס ובסבי (מתרגמים), **[[ספר העלילות]] של [[מארי דה פרנס]] - הגרסה האנגלית**, הוצאת ספרי פינגווין, 1986.

## קישורים חיצוניים
* המילה, המקור, באתר אוניברסיטת מאניטובה
* המילה,  גרסה אנגלית מחורזת פרי עיטה של ג'ודית פ. שואף, 1996
* המילה, גרסה אנגלית של יוג'ין מייסון לספר העלילות של מארי דה פרנס, ובה גם המילה, תחת הסימון IX, "עלילת עץ המילה"

קטגוריה:אגדות המלך ארתור
קטגוריה:ספרות צרפתית
קטגוריה:פואמות
כווית איירווייז

[שמאל|ממוזער|250px|[בואינג 777-200ER ששירת בחברה]]
[ממוזער|250px|[איירבוס A320 של החברה]]
**כווית איירווייז** (בערבית: **الخطوط الجوية الكويتية**; באנגלית: **Kuwait Airways**) היא חברת התעופה הלאומית של כווית, ובסיסה הראשי בנמל התעופה הבין-לאומי כווית.

## תולדות החברה
החברה נוסדה בשנת 1953 על ידי שני אנשי עסקים מקומיים. היא החלה להפעיל טיסות בשנת 1954 בשם כווית נשיונל איירוויס.
השם הנוכחי בשימוש משנת 1958.

## הקשר הישראלי
בשנת 2006, לאחר מותו של יובל נאמן, פרסם העיתונאי רונן ברגמן ב"ידיעות אחרונות" כתבה ובה מצוטט נאמן כאומר שאגף המודיעין בצה"ל הוא שהקים את החברה לאחר "העסק הביש" (נאמן שימש אז ממלא מקום ראש האגף), במטרה להחדיר סוכנים חשאיים בקלות למצרים.

לפי הכתבה, שלח אמ"ן שני טייסים יהודים אמריקאיים ממתנדבי מלחמת העצמאות, אל כווית עם סכום כסף נכבד, כדי להציע לשליטיה להקים חברת תעופה בבעלות משותפת. הכוויתים הסכימו, ומאז ועד סיום אותו מבצע מודיעיני קיים אמ"ן שלוש טיסות שבועיות מכווית לקהיר באמצעות חברת התעופה. לדברי נאמן, בסופו של דבר מכר אמ"ן את מניותיו בחברה.

## צי המטוסים
צי המטוסים של החברה נכון לדצמבר 2020:

## קישורים חיצוניים

* 

*  מדיה וקבצים בנושא כווית איירווייז באתר Airliners.net

## הערות שוליים

קטגוריה:חברות תעופה לאומיות
קטגוריה:התאחדות חברות התעופה הערביות
קטגוריה:כווית: תחבורה
קטגוריה:חצי האי ערב: תעופה
קטגוריה:חברות כוויתיות
קטגוריה:אסיה: חברות תעופה
קטגוריה:אגף המודיעין
המרדף לאושר

**המרדף לאושר** (באנגלית: **The Pursuit of Happyness**) הוא סרט דרמה שיצא לאקרנים ב-15 בדצמבר 2006 בארצות הברית. הסרט מבוסס על סיפור אמיתי של אדם בשם כריסטופר גרדנר אשר נקלע לבעיות כלכליות קשות שפגעו בו ובמשפחתו. הסרט בוים על ידי הבמאי האיטלקי גבריאל מוצ'ינו, והופק על ידי ויל סמית', שגילם את הדמות הראשית והיה מועמד לפרס אוסקר לשחקן הטוב ביותר על תפקידו בסרט זה. בנו של סמית' במציאות, ג'יידן, גילם בסרט את דמותו של כריסטופר גרדנר, בנו של כריס גרדנר.

## עלילת הסרט
הסרט מתרחש בעיר סן פרנסיסקו שבארצות הברית בשנת 1980. כריס גרדנר, איש מכירות, נרשם לתוכנית הכשרת ברוקרים על מנת לשפר את מעמדו החברתי-כלכלי. הוא מתקבל לתוכנית הכשרה שאורכה חצי שנה, ושם הוא נאלץ להתמודד יחד עם 20 מועמדים נוספים על המשרה הנחשקת. רק אחד מ-20 המועמדים יתקבל לעבודה בחברה. בתקופת ההתמחות המתמחים לא מקבלים שכר על עבודתם.

אשתו של כריס שאינה רואה בעין יפה את החלטתו של בעלה, עוזבת אותו ומשאירה את כריס יחד עם בנו הצעיר. החל מהיום שאשתו עזבה את הבית, כריס נתון בלחץ רב, שכן הוא צריך לחלק את ימיו בין שיחות טלפון לעשירי סן פרנסיסקו, אותם הוא אמור לשכנע להעביר את כספם לחברה בה הוא מתמחה, ובין דאגות למקום בו הוא ובנו ישנו בלילות הקרובים. במהלך תקופת ההתמחות, כריס ובנו חיים חיי עוני ללא מקום מגורים.

בסיום הסרט כריס מנצח את שאר המועמדים וזוכה במשרה. באפילוג הסרט מסופר שגרדנר עזב לאחר מכן את החברה והצליח להתעשר.

## שחקנים

## כריסטופר גרדנר במציאות
שמאל|ממוזער|250px|כריסטופר גרדנר
במציאות, כריסטופר גרדנר קיבל את המשרה, ונהיה מיליונר שהגיע למעמדו בזכות עצמו. סיפור חייו סיפק השראה לסופרים רבים לכתוב את ספריהם, וכן סיפק השראה לשחקן ויל סמית', שהיה אחראי מאוחר יותר לעיבוד הקולנועי של הסיפור. גרדנר כתב ספר שהצליח מאוד בארצות הברית בשם "הזכרונות של גרדנר". הספר פורסם במאי 2006, וסצנות רבות מהסרט "המרדף לאושר" נכתבו על פי זכרונות אלו. גרדנר אף השתתף כניצב בסצנה קצרה בסוף הסרט.

בשנת 2006 גרדנר מכר את החברה שלו ב-184 מיליון דולר.

## קישורים חיצוניים
* 

* לילי שרצקי, מאחורי הקלעים של "המרדף לאושר", באתר eonline, 19 בינואר 2007

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:סרטי 2006
קטגוריה:סרטי דרמה אמריקאיים
קטגוריה:סרטי קולומביה
קטגוריה:סרטים אמריקאיים המבוססים על סיפור אמיתי
קטגוריה:סרטים על שוק ההון
קטגוריה:זוכי פרס בחירת הנוער: סרטים
קטגוריה:עוני בתרבות
קטגוריה:סרטי דרמה ביוגרפיים
קטגוריה:סרטי גבריאל מוצ'ינו
מכירה

**מכירה** היא פעולה עסקית של העברת בעלות (זכות הקניין) בנכס או בחפץ מסוים, מצד המוכר אל צד הקונה. במכירה מוגדרים: נשוא המכירה (החפץ הנמכר), התמורה (לרוב מחיר המכירה) והתנאים. הפעולה הנגדית (מצד הקונה) היא פעולת הרכישה. פעולות מכירה ורכישה מהוות את ההליך הבסיסי בביצוע פעילות כלכלית, ובפרט בביצוע יחסי מסחר.
ממוזער|מכירת ספרים לעוברים ושבים בחנות הספרים "אסטרונאוטית" במשאית העומדת באופן קבוע ברחוב גדליה אלון בירושלים
מתן שירות (כנשוא מכירה) עשוי להיחשב לפעולת מכירה, או לחלופין כביצוע עבודה, שתמורתה היא שכר עבודה או שכר טרחה. העברה של בעלות ללא תמורה (למשל מתן מתנה) אינה פעולת מכירה.

תהליך המכירה הוא נושא מחקר משמעותי בתחום השיווק, בשל הרצון לבצע את הפעילות העסקית. לנושא בעיקר משמעות בניסיון של מוכרים וחברות לאתר את הגורמים המשפיעים על הקונה לבצע עסקה.

עסקת חליפין, ברטר (Barter), היא עסקה שבה כל צד הוא גם מוכר וגם קונה. דיני המיסים מתייחסים אל עסקת החליפין כאל שתי עסקות מכירה נפרדות, שהתמורה הכספית בגינן מתקזזת.

מרבית פעולות המכירה לצרכן הסופי מתבצעות בחנויות, המתווכות בין היצרן ובין הצרכן הסופי. החנות עוסקת במכירה קמעונאית, ולעיתים מתווך בינה ובין היצרן גוף העוסק במכירה סיטונאית.

נהוג להבדיל בין שני סוגים עיקריים של מכירה:
* **מכירה לעסקים** (B2B – Business to Business)
* **מכירה לצרכנים** (B2C – Business to customer).
לשניהם עקרונות זהים אך שיטות יישום שונות.

בחלק מתהליכי המכירה, מתקיים בין המוכר ללקוח הליך משא ומתן שמטרתו לשפר את תנאי העסקה, לכל אחד מהצדדים.

עם התפתחות האינטרנט הוא הפך לכלי מכירות בולט, בחנויות מקוונות ובאתר המאפשרים התקשרויות בין פרטים.

ישנה מחלוקת מוסרית בדבר מכירתם של דברים מסוימים, כמו מין או בעלי חיים.

## ראו גם
* המונח המשפטי מכר
* הגנת הצרכן
* מכירה פומבית
* ליד (מכירה)
* שוק מוסדי
*תסריט מכירה

## קישורים חיצוניים
כיצד נעשית מכירה בוובינר

קטגוריה:ערכים שבהם תבנית בריטניקה אינה מתאימה
קטגוריה:מסחר
מאיץ תקשורת

**מאיץ תקשורת** הוא רכיב ברשתות מחשבים המיועד לשיפור קצב העברת נתונים על גבי בין מקטעים שונים של הרשת. לשם שיפור קצב העברת הנתונים המאיץ דוחס את הנתונים המיועדים להעברה, ובמקרים מסוימים אף מתערב בפעולת פרוטוקולי התקשורת עצמם.

## אפשרויות שימוש (תצורות)
### תצורת ON-PATH
קישור בין שני מאיצים בעת המעבר מהרשת המקומית LAN לרשת WAN.
המאיץ דוחס מידע שמתקבל מרשת LAN אחת, מעביר את המידע הדחוס לכיוון ה-WAN. משם מגיע לרכיב המרוחק שפותח את המידע ומעבירו לתחנת הקצה המיועדת:

# תחנת קצה שיושבת ב- LAN 1 שולחת את הנתונים לתחנת קצה ב-LAN 2 . הנתונים מגיעים למאיץ התקשורת ונדחסים.
# המאיץ משדר את הנתונים הדחוסים על גבי ה- WAN ל- LAN 2. שם עומד מאיץ נוסף שיודע לפתוח את הנתונים הדחוסים.
# תחנת קצה ב-LAN 2 מקבלת את הנתונים שנשלחו.

### תצורת ON-LAN
שמאל|ממוזער|250px|מאיץ תקשורת ב-LAN1 הוא בתצורת ON-LAN, והמאיץ ב-WAN הוא בתצורת ON-PATH
המאיץ יושב בתוך רשת ה LAN, כמתואר בצידו הימני של השרטוט. 
הבעיה בתצורה כזו היא שהנתונים מופנים לשער ברירת המחדל (default getaway) של ציוד תקשורת אחר, כגון נתב, ולא למאיץ. במקרים כאלה יש מספר פתרונות:
* שימוש בפרוטוקול RIP injection, שגורם לנתב להחזיר את כתובות ה-IP למאיץ וממנו החוצה לרשת ה- WAN.
* שימוש בפרוטוקול HSRP/VRRP, גיבוי בין המאיץ לבין לציוד תקשורת אחר על ידי הקצאת אותה כתובת IP וירטואלית.
* שינוי כתובת שער ברירת המחדל (default getaway) בתחנת הקצה לכתובת של המאיץ.

תצורת ON-LAN תבוצע לרוב בתוך סניף ראשי של חברה, מאחר שהרבה סניפים מקושרים אחד לשני דרך הסניף הראשי. ומרבית השירותים ניתנים לסניפים דרך הסניף הראשי. דוגמת שימוש, סניף של בנק, כאשר לקוח מגיע, הבנקאי צריך למשוך את נתוני הלקוח מתוך מחשב ראשי שמכיל בתוכו את המידע של כל הלקוחות שיושב בסניף הראשי.

התרומה העיקרית של המאיץ היא בניצול רוחב פס יעיל של רשת ה-WAN. על ידי דחיסת מידע ואלגוריתמים נוספים, ניתן להעביר אפליקציות שונות הדורשות יותר רוחב פס ולמנוע איטיות ברשת. המאיץ יכול לעבוד עם סוגים שונים של ציוד רשת אחר, כגון נתבים ומתגים.

## מאיץ TCP
פרוטוקול TCP מנסה להתאים את קצב העברת הנתונים למצב הרשת. בגלל אופן המימוש של פרוטוקול ה-TCP ישנם מצבים שבהם תיגרם ירידה בביצועי הפרוטוקול, אף על פי שהיא אינה מחויבת המציאות (לדוגמה, רשת עם השהייה גבוהה). מאיץ TCP מהווה חוצץ שמסיים את קשר ה-TCP בתוך הרשת המקומית (בעלת הביצועים המהירים), ומעביר את הנתונים למאיץ TCP שני שממוקם מעבר לרשת עם ביצועים פחות טובים. המאיץ השני מדמה למחשב היעד קשר TCP שכאילו מתחיל במחשב המקור. המאיצים אחראים לאגור את חבילות ה-TCP שנשלחות, ואחראים לנהל ביניהם מנגנון שמוודא העברה מוצלחת של החבילות.

## ראו גם
* Transmission Control Protocol
## הערות שוליים

קטגוריה:ציוד לתקשורת מחשבים
תעודה מזהה

200px|ממוזער|
**תעודה מזהה** היא תעודה המזהה אדם, המייצגת את הזהות שלו ובאה לאמת אותה, התעודה בדרך כלל מונפקת על ידי גוף ממשלתי או רשות מוסמכת אחרת, התעודה בדרך כלל מכילה את שמו המלא של האדם, תמונה שלו ופרטים נוספים כמו תאריך לידה וכתובת, ישנן אף תעודות מזהות המכילות מידע על המראה החיצוני של הבן אדם כמו רישום צבע עיניים וצבע שיער.

ישנן פעולות המחייבות הצגת תעודה מזהה כגון פתיחת חשבון בנק, הצבעה בבחירות או גישה למבחנים באקדמיה. תעודות מזהות יכולות להיות עשויות מחומרים שונים לרבות נייר, עם התקדמות הטכנולוגיה תעודות מזהות רבות שמופקות הן ביומטריות.

סוגי תעודות מזהות:
* תעודת זהות
* דרכון
* כרטיס סטודנט

## קישורים חיצוניים

* 
* 

*
מרכז ידיעות קרב

[שמאל|ממוזער|250px|מרכז ידיעות קרב ב[סיירת (אונייה)|סיירת האמריקנית USS VINCENNES]]
[שמאל|ממוזער|220px|מרכז ידיעות קרב בספינה מדגם [סער 5]]

**מרכז ידיעות קרב** או בראשי תיבות: **מִי"ק** (בצי האמריקאי מוכר בשם "חדר מבצעים", ואילו בצי המלכותי הבריטי מוכר בשם "מרכז ידיעות משימה") הוא מרכז טקטי הנמצא בספינות מלחמה, צוללות ומטוסי שליטה ובקרה צבאיים, שתפקידו לספק לפיקוד המשימה מידע עדכני ומקיף על תא השטח שבסביבת הכלים הלוחמים. בזרוע היבשה, מרכזים המשמשים למטרה זו נקראים לרוב "חמ"ל מבצעים".

הן המי"ק הספינתי והן המי"ק המוטס מאוישים ומצוידים במערכות C4ISTAR לשם עיבוד וארגון נתוני הקרב, וזאת כדי להקל על מפקדי המשימה בעת קבלת ההחלטות. במרכז ידיעות קרב קיימים מספר סוגי עמדות, דוגמת מערכות קשר, ניווט, מכ"ם, סונאר, לוחמה אלקטרונית וכן מערכות שליטה ובקרה (שו"ב). באמצעות מערכות אלו מספקים קצין המי"ק וסגניו תמונת מצב מפורטת, אותה הם מעדכנים כל העת.

## ראו גם
*מטוס שליטה ובקרה

## קישורים חיצוניים

* "מטוס הביון החדש של ישראל" - כתבה על מטוס הנחשון המשמש את חיל האוויר כחפ"ק מוטס. אתר חיל האוויר.

קטגוריה:חלקי כלי שיט
קטגוריה:לוחמה ימית
קטגוריה:פיקוד ושליטה
גביע התערוכה הבינלאומית בגלאזגו

**גביע התערוכה הבינלאומית בגלאזגו** (באנגלית: **Glasgow International Exhibition Cup**) היה טורניר כדורגל שאורגן בשנת 1901 כחלק מהתערוכה הבינלאומית השנייה בגלאזגו, סקוטלנד. הזוכה המקורית בגביע הייתה גלאזגו ריינג'רס, שניצחה את סלטיק במשחק הגמר.

לאחר אסון אייברוקס הראשון ב-1902 ארגנו הריינג'רס טורניר לשם גיוס כספים שיועדו לתשלום פיצויים למשפחות הקורבנות. ריינג'רס הכריזו כי גביע התערוכה הבינלאומית, בו זכו שנה לפני כן, יוענק לקבוצה הזוכה בטורניר. לריינג'רס וסלטיק הצטרפו אברטון וסנדרלנד האנגליות. במשחקי חצי הגמר ניצחו הריינג'רס וסלטיק את אברטון וסנדרלנד בהתאמה, ובגמר ניצחו סלטיק אחרי ניצחון 2-3 על היריבה העירונית.

בסוף אותה העונה, הופתעו אנשי סלטיק כאשר מנהלי ריינג'רס הגיעו לאסוף את הגביע, לאחר שציפו לקבלו בחזרה. סלטיק האמינו כי הם הבעלים החוקיים של הגביע, לאחר שזכו בו בצורה הוגנת בתחרות רשמית. עורכי הדין של שני המועדונים החלו בהתכתבות ביניהם, כשכל צד טוען לבעלותו על הגביע. השמועה גורסת כי מכתבים מריינג'רס עם דרישה לקבל את הגביע מתקבלים בסלטיק עד היום.

## ראו גם
* גביע מונגו הקדוש

קטגוריה:גלאזגו: תחרויות כדורגל
קטגוריה:תחרויות כדורגל לא פעילות
זמן השהיה

**זמן השהיה** (באנגלית: **Latency**) הוא מושג מתחום ההנדסה המתאר את פרק הזמן מרגע יזימת תהליך ועד הרגע שבו התהליך אכן מתחיל להתבצע. ייתכן שבמערכת יהיו כמה סוגים של זמני השהיה, התלויים בהתנהגות או במבצע הפעולה.

## אלקטרוניקה
זמן ההשהיה באלקטרוניקה הוא הזמן שלוקח למידע מסוים לעבור ממקום למקום במערכת אלקטרונית. אם יש צורך להגדיל את זמן ההשהיה מעבר לזמן זה, למשל כדי להשוות בין זמניה ההשהיה של מספר מסלולי מידע, ניתן לצרף לו רכיבי השהיה מותאמים.

## רשתות מיתוג
זמן השהיה ברשתות מיתוג מנות יכול להיות חד כיווני או כזה שמשלים סיבוב מלא (round-trip). זמן ההשהיה שנדרש למנה להגיע מהמקור ליעד מכונה חד כיווני, וזמן ההשהיה שנמדד מהמקור ליעד ובחזרה יכונה זמן השהיה שמשלים סיבוב מלא. נהוג למדוד זמן השהיה של סיבוב מלא, משום שנוח יותר למדוד את הזמן בנקודה אחת. מערכות הפעלה רבות כוללות תוכנה בשם "פינג" (Ping) אשר שולחת מנה בגודל המינימלי האפשרי וממתינה לתגובה בדמות מנה בגודל זהה המוחזרת מתחנת היעד, וכך מודדת זמן השהיה בסיבוב מלא. כאשר נדרשת מדידה מדויקת יותר, אפשר לבצע מדידה של זמן השהיה חד-כיווני. הגדרת זמן ההשהיה אינה תלויה ברוחב הפס וגודל המנה והוא הזמן המוחלט המינימלי של ההשהיה האפשרית בקו התקשורת.

## תקשורת לוויינים
תקשורת עוברת באוויר במהירות האור, וכל עוד מדובר בתקשורת קרובה לקרקע, הדבר נותן זמן השהיה קצר יחסית. בתקשורת לוויינים שמבוססת בדרך כלל על תקשורת באמצעות לוויינים במסלול גאוסטציונרי, זמן ההשהיה גדול יותר ויכול להגיע עד לסדר גודל של שנייה. זמן זה מורגש, למשל, אצל צופי טלוויזיה שמאזינים לאותו שידור ברדיו. אות הטלוויזיה, שמגיע אליהם דרך לוויין, מושהה יחסית לאות הרדיו.

ניתן להשתמש בלוויינים קרובים יותר, אך הדבר מצריך כמות גדולה של לוויינים ומערכת מורכבת יותר.

## מכניקה
זמן השהיה במכניקה נקבע לפי מהירות תנועתם וסיבובם של הרכיבים השונים. גם מהירות שילובם של גלגלי שיניים תשפיע על זמן ההשהיה המכני.

קטגוריה:תקשורת מחשבים
קטגוריה:תכן לוגי
קטגוריה:הנדסה
קטגוריה:זמן
קטגוריה:מושגים בהנדסה